text: Удобства предоставяни на Маклауд почивен дом The Cabin McCloud Ваканционен дом е едно от най-добрите и най-пълно Mt. Шаста площ ваканция под наем в кабината домове в региона на Шаста Cascade. Това 1,850+ квадратен фут напълно обновен ваканция кабина дом е сгушена в планината Шаста в старомоден и спокойно историческия Маклауд, но в близост до всички връх Шаста атракции. Всекидневна: Просторен хол (25 фута дълго х 14 фута широки) акцентирани с ръчно изработени занаятчийски стил шкаф, Apple Ipod докинг станция и радио, голям цветен телевизор, безплатна кабелна, Sony DVD / VHS плейър и настолни игри. Насладете се на време за семейството си почивате в един от два надолу попълнено диван-те години. Допълнителна удобен стол с табуретка и антични дървени стария свят училище стол подобри атмосферата на хола. В хола има нагревател монитор за допълнителна топлина. A мокет детски къта за игра пълни с едър шрифт Lego (Lil 'зверчета) строителни блокове и повече играчки са на разположение за нашите гости малко дете. За да прегърнат планински кабина атмосфера, хола, като останалата част от къщата се подчертава със 100-годишният регенериран дърво. Естествената светлина може да се регулира чрез естествено дърво венециански щори, които също са във всяка стая. А чисто нова кожа табуретка допълва тази стая и може да се използва като основен игра на дъска, маса и я превръща в голям близнак Tempurpedic памет пяна разтегателен диван. Това изтегляща легло удобно да спя един възрастен или две малки деца до среден размер. Кухня и Трапезария: Ярката комбинация кухнята и трапезарията е напълно оборудвана със зареден кухня, ястия и настройки маса за 13 души и всички уреди - газ, фурна, микровълнова печка, тостер, пасатор, миялна машина, две кафеварки, храна процесор, глинен съд пот и повече. Всички кухненски прибори, тенджери и тигани и тави са нови. В комплект с богат избор от подправки - ще бъдат силно притиснати да се намери по-добре снабдявани кухня в Mt. Шаста площ ваканция под наем дома пазар! Ние също така предоставя детергент за съдове, хартиени кърпи за ръце, салфетки и други почистващи апарати. Кухнята е с двойно Kohler мивка, над 20 'използваемо брояч пространство и пространство шкаф за вашата храна. Трапезна маса има столове за 10 и в пряка близост е на Mt. Шаста в стаята, където допълнително масата за хранене може да се постави с места за 10 NOTE, сме закупили нов антични маса трапезария и при пълно изтегляне ще имаме маса за сядане за осем. Ние сме в очакване на доставката. Модният, но и традиционен beadboard, таван с греди има върха на линия мулти-степенна тавана вентилатор, заобиколен от 13 вдлъбнати плафониери на димери и може да се регулира, за да си осветление предпочитания. Голям напълно функционален дърво печка седи в ъгъла и се използва като основен източник на топлина. Dry подправена дърва за огрев се осигурява без допълнително заплащане. Магистър Suite: Насладете се панорамна гледка висок бор и проблясъци на фотогеничен връх Шаста от втория етаж голямата спалня (22 фута дълго от единадесетфута широки) с луксозно двойно легло, крайните маси, стилни западни тематични лампи, обичай оригинални произведения на изкуството, телевизор с вграден VCR, Apple Ipod докинг станция и радио, обичай смлян декоративни акценти от дърво, най-висок клас таван осветление на димери, чаршафи от египетски памук, надолу възглавници и Novaform контурни възглавници, надолу одеяло и стилна корица завивка. Капитанът апартамент има обичай проектирани лично пълна вана номер 1 с декоративни плочки душ, допълнителни отделения за съхранение. Един много голям килер и една ролка-а-начин легло за вашата употреба, ако е необходимо завършва голямата спалня. Спалня номер две: Тази спалня (11 фута дълъг от 13 фут широк) разполага с градина и планината Предвид Шаста. служи като нашата витрина стая. Тази спалня е луксозно двойно легло и е елегантно декорирани с лъскави бели beadboard и стол железопътни акценти, най-висок клас таван осветление на димери, памучни чаршафи, допълнителни възглавници надолу, надолу одеало, стилен ръчно изработени мотивационни завивка и будилник. Ще се почувствате като кралска особа като влезе през двойните френски врати. Подобно на всички спални, там е пълна самостоятелна баня номер 2 с душ комплект с една пейка душ плочки. Един достатъчно килер размери, бюро и втора ролка-а-начин легло завършва тази стая. Спалня номер три: Тази голяма спалня (11 фута дълъг от 16фута широк) разполага с градина и великолепна връх Шаста гледка! Двуетажно легло и две единични легла всички с La Brezza матраци направи по отношение на първичните договореностите спи в тази стая. Заобикалящи двуетажно помещение са естествено дърво и дървени вариации подчертани в beadboard и стол релса, които са подчертани в цялата стая. Висок клас таван осветление на двупосочна димер, будилник, чаршафи от египетски памук, надолу възглавници, надолу одеяла и стилни ръчно изработени покривки пухени са на всяко легло. А голяма разходка в килера завършва тази стая и трета ролка-а-начин легло е на разположение, когато е необходимо. Свързан към спалня три е Jack & Jill баня номер 3, който е бил с вкус модернизирани, но поддържането на чувство за период архитектурен дизайн, докато обновен с подово отопление плочки, противодействие обичай плочки, Рол Bath County Collection мивка кранче, Kohler викторианска баня кранче с ръчни душ. Връх Шаста Стая: На обратната страна на Jack & Jill банята е Mt. Стая Шаста. Тази многофункционална стая има нов занаятчия стил рамка и футон диван, който може да бъде превърнат в допълнителен кралица размер легло. The Mt. Употреби Шаста на стаите са безкрайни обаче ние открихме, че се използва най-вече като разширение за трапезария или допълнително пространство за спане. Допълнителни Възглавници, Одеяла и стилен ръчно изработени покритие пухени са на разположение за гостите спят тук. Hot Water: Къщата разполага с по заявка, бойлер за гореща вода, така че никога не е шанс на изчерпване на топла вода. Breezeway: The breezeway, точно пред границата на задната врата е с чисто нов пропан скара и е идеална за барбекю и открит готвене. The breezeway разполага с открит вентилатор на тавана и води на север и на юг оградени дворове и градини. Перално помещение: Пералното помещение е пълно с пералня и сушилня. Разположен далеч от погледа и звук в гаража. В комплект с пране сапун, много голям радиатор и сгъваема маса. Три-Car Гараж: За нашите гости има извънгабаритни, три-кола прикрепен гараж с директен вход през breezeway в къщата. Приложеното гаража осигурява допълнително ниво на комфорт и удобство, особено по време на снежна буря. За летните гости, там е чакъл паркинг подложка от северната страна на гаража. Други Удобства: Напълно доставя кухня, микровълнова фурна, миялна машина, пасатор, тостер, газова готварска печка, хладилник, много голям дълбок фризера за замразени изделия, вино охладител, кафеварки, глинени саксии и всички прибори за готвене. Осигурени са също Всички бельо и кърпи, миене, Сушилни, гараж и нова пропан барбекю Grill. Допълнителни чаршафи, одеяла и възглавници са на разположение за всяка ролка-а-начин легло. Допълнителни чаршафи, одеяла и възглавници са на разположение за всяка ролка-а-начин легло. Дейности: пешеходен туризъм, скално катерене, колоездене, голф, тенис, Ракетбол, баскетбол, фитнес център, фитнес, подкови, мини голф, риболов, наблюдение на дивата природа, Наблюдение на птици, конна езда, пазаруване, ресторанти, кина, музеи, забележителности, басейн, разходка с лодка , ветроходство, водни ски, уиндсърф, джет ски, ски спускане, Cross Country ски, снегоходи, пързаляне с шейна, снегоходки, No Smoking


source: fineweb

text: МАРЧЕВ: МУЛТИМЕДИЙНА МЕДИЦИНА (4хМ) Здравна рубрика по Tv7 излъчвана от февруари 2006 до 10 юни 2010 г. - събеседник д-р Сотир Марчев Студени крака Нерядко хора се оплакват от студени крака. От какво се причинява това? В различните случаи причините са различни. Ако е на пристъпи може да се дължи на спазми на кръвоносните съдове. Това е по-често в млади хора, като в този случай засяга често и ръцете. Например на някои млади момичета ръцете им внезапно побеляват и понякога дори посиняват поради спазъм на кръвоносните съдове, които кръвоснабдяват крайниците. Това им се случва по-често, когато времето е студено. Тази болест се нарича Синдром на Рейно. Топлината и топлите бани разширяват кръвоносните съдове и състоянието на тези хора се подобрява. Ако е почти постоянно и във по-възрастни хора може да се дължи на атеросклероза на съдовете на крайниците. Много стари хора усещат краката си студени, защото имат влошено кръвоснабдяване. Честа грешка е да ги топят в топла вода. Проблемът е че температурата ускорява химическите реакции, също и биохимичните. Крайниците потопени в топла вода се нуждаят поради това от повече кислород, който няма от къде да дойде повече понеже кръвоносните съдове към тях са склеротични, стеснени и не могат да се разширят. Затова потапянето в гореща вода не помага, даже вреди. Диабетиците имат понижена чувствителност (понеже диабета е увредил сетивните нерви) и не могат добре да преценят колко е топла водата и могат да се изгорят жестоко от врялата вода. При тежки пушачи се наблюдава Болестта на Бюргер – тежко нарушено кръвоснабдяване на краката поради засягане на кръвоносните съдове. Ако тези хора не спрат да пушат може да се достигне до ампутация. Ако на човек винаги му е студено, не само на краката, а и на цялото тяло се търси понижена функция на щитовидната жлеза – изследват се хормоните TSH и FT4. Тези болни обикновено са с бавен пулс, суха кожа и наднормено тегло. Copyright (C) д-р Сотир Марчев излъчено по tv7 на 6 ноември 08 г.


text: 02 / 962 25 33(44) 10.08.2014 20% отстъпка от редовната цена само през месец август! Цена: 120.00лв. 05.06.2014 Хидратираща терапия с АЛГОМАСКА + масаж лице и деколте! Цена: 80.00лв. Не трябва да имате тен на зоната, която ще обработваме и след процедурата въпросната зона трябва да се пази с подходящ крем със слънцезащитен фактор. 04.09.2014 Поради голямия интерес този месец отново организираме безплатни кожни прегледи за деца и юноши съвместно с La roche. Най-новата машина в Дерма Вита е Ultraformer - видимо подмладяване и стягане на кожата без възстановителен период, без чужди субстанции и без рискове!


text: Пустинята Атакама – най-сухото място на земята Атакама - най-голямата климатична пустиня в света, образувана под въздействието на морското течение „Ел Ниньо" или „Перуанско течение". В по-голямата част на пустинята, валежите са изключително явление, а средния дъждовен цикъл е ... 10 години!? Намира се в Чили, на 650 км от столицата Сантиаго, от Тихоокеанското крайбрежие до Андите. Средната й ширина е около 150 км. а дължината й е около 1000 км. Ландшафтът прилича на пейзажа на луната. На практика там няма никаква растителност, а в някои части не е падал дъжд от 400 години. Централната и част е толкова суха, че предметите остават . Могат да се видят останки от петроглифи от примитивни хора. Пустинята е богата на полезни изкопаеми. Тук се добиват мед и нитрати. Една от забележителностите в тази пустиня са гейзерите Татио. Намират се сравнително близо до градчето Педро де Атакама. Недалеч е и Лунната долина в която могат да се видят каньони и впечатляващи скални образувания.


text: Мдам, и аз не знам кога минаха, но... уви – днес скромният ми блог става на 5 години. Което значи, че догодина тръгва на Очилище и до няколко години може и да си оправи правописа... но не бих разчитал на това твърде много. :D Освен това, рождения ден означава, че след като си стана традиция... ще раздаваме подаръци. :D Ето инфото във видео формат, а по-долу още подробности и... текст. :D Почувствах, че видеото не е достатъчно рандом, и в него няма достатъчно котки... за това ги добавих по време на постпродукцията.. Тъ. Какви са наградите? Този път имаме „скромното“ количество от 5+1 награди. • Razer Naga 2012 – Razer България бяха така добри да предоставят една чисто нова Razer Naga 2012, която ще отиде при един от Вас. И ако не съм го казвал на скоро... да повторя :) – мишокът е супер як; • J!NX Бъндъл – С пичовете от J!NX БГ сме Ви подготвили един интересен гейм бъндъл от 3 продукта – тениска, портфейл и ключодържател. И понеже различните хора имат различни вкусове, човекът който спечели тази награда, ще може да си избере темата на бъндъла. :) Вариантите са: Minecraft бъндъл, който включва: 1. Премиум тениска Minecraft Three Creeper Moon; 2. Minecraft Pickaxe Ключодържател; 3. Minecraft Creeper Face портфейл. Diablo III бъндъл: 1. Премиум мъжка тениска Diablo III Special Edition; 2. Diablo III Ключодържател; 3. Diablo III портфейл. или World of Warcraft бъндъл: 1. Премиум тениска World of Warcraft Epic Purple Shirt; 2. World of Warcraft Ключодържател; 2. World of Warcraft портфейл съответно на Хордата или Алианса. ;) • ROCCAT Savu – Ozone.bg искат да подарят на един от Вас един сладък, симпатичен... Саву. :D Аз лично не съм имал възможност (все още) да разцъкам този мишок на Roccat, но отзивите, които чувам за него са доста позитивни. • Logitech Mini Boombox – и за десерт, един от Вас ще получи за подарък страхотния Logitech Mini Boombox, разбира се предоставен от Logitech. За пропусналите, това е една супер яка портативна колонка, за която разказвах на дълго и широко тук, и която определено ще зарадва бъдещия си собственик. :) Бонус: • I see dead pixels – като бонус имам и една емблематична „I see dead pixels“ strangera.com тениска, но критериите за нейното спечелване, са малко по-различни (за това след малко). Как мога да спечеля някоя от тези награди? Тази година реших да Ви предоставя няколко начина, по които да може да спечелите някоя от тези награди. 1. Просто се запишете в този пост (клик). Оставяте коментар вътре и готово. Вече сте регистриран за томболата и някоя от тези награди може да стане ваша съвсем скоро; 2. Запишете се в ултра-мега-хипер „комплицираното“ ми FB приложение. :) Въпросното се намира във FB страницата на блога – facebook.com/StrangeraDotCom (горе в дясно, едно такова с торта). Ето и директен линк към него (клик). Цъкате на „запиши се тук“ и сте готов, още един шанс да спечелите някоя от тези награди. BTW за направата на приложението е използвана картинката „The Cake Is A Lie“ дело на KingdomOfTheBlind @deviantart. 3. Treasure hunt – мхм. „Treasure hunt“-овете са си нещо традиционно в блога и смятам, че доста хора се забавляват с тях, така че въпреки „инцидентна“ при последния, реших че няма как рождения ден да мине без „лов“. :) За разлика от предния път обаче, този път победител от трежър хънта ще бъде само първия човек разбил паролата. Той ще получи сигурна награда под формата на I see dead pixels тениска, а името му ще бъде вписано в томболата цели 15 пъти. Ако не знаете що е то трежър хънт или правилата Ви се губят – не се притеснявайте, по-късно днес ще публикувам отделна статия с инструктаж само за него. :) UPDATE: Ето инфо за Treasure hunt-а http://strangera.com/2012/09/12/the-cake-is-a-lie-treasure-hunt/ ;) Преди да продължим, искам още веднъж да отправя специални благодарности към Razer , Ozone.bg, J!NX и Logitech за това че ме подкрепят в начинанията ми, а и защото без тях тези награди нямаше как да са налични. :P Също така, искам да благодаря и на Вас, читателите, че си губите времето в четене на писанията ми (дааа, знам че всички сте тук заради постовете с трактори). :P <3 Иии така. Надявам се, че по този начин всички ще имат шанс да спечелят, а хората които се кефят на Treasure hunt-овете ще могат да се забавляват и т.н. Сроковете. Записването в томболата посредством поста в блога и FB приложението може да става до 16-ти, 23:55. Трежър хънта започва днес (12.09) в 20:00 \ще има отделен пост\. започна – клик. ;) Тегленето на победителите ще се състои на 19-ти, като часа ще бъде обявен по-късно. И... това е. Ако имате въпроси, задавайте ги в коментарите и GL HF! Разбира се, за всеки случай слагам задължителния „легален“ текст гласящ, че организатора на томболата (АЗ) си запазва правото да променя правилата (ако се наложи), като ако това се случи, всички ще бъдат уведомени, чрез пост в блога. :P


text: Правилният избор на велосипед задължително минава през избор на рамка с подходящ размер. Този момент често се пропуска поради незнание или прибързаност, а последствията не са особено приятни, особено в дългосрочен план. Размерът на рамката е в основата на геометрията на велосипеда и е най-важния елемент за постигане на максимална ефективност и удобство при колоездене. Първо да уточним че настоящата статия не се отнася за детски и други общи типове велосипеди, а за шосейни и крос-кънтри (XC) велосипеди които се предлагат с рамки от различни размери. Измерването на рамката се извършва по два начина: - (A1) Дължината на седалковата тръба, измерена от центъра на средното движение до края на тръбата. Този начин се използва предимно при планинските велосипеди, в инчове (in). - (A2) Дължината от средното движение до средата на горната тръба. Този начин се използва при шосейните велосипеди, в сантиметри (cm). Двата метода са сходни затова за удобство ще използваме само A1. Оптималната дължина на седалковата тръба по метод A1 се изчислява като се умножи вътрешната дължина на крака H по коефициент 0.67: A1=0.67H Полученият резултат е оптимален за шосейна рамка. За планински велосипед е нужно да се извадят 5 до 12 cm поради необходимостта от по-голям просвет и по-къса колесна база, респективно по-маневрен и безопасен велосипед. Този начин на измерване до голяма степен е условен тъй като размерът на рамката не се свежда само до дължината на седалковата тръба. Горната тръба (B) има дори по-голямо значение тъй като в най-голяма степен определя колесната база. Докато височината може да бъде напълно компенсирана с по-дълго колче за седалката, удължаването на кормилната лапа води до по-тромаво управление на велосипеда. Калкулатор Използвайте нашия онлайн калкулатор за да изчислите подходящия размер рамка, курбели и височина на седалка.


text: Каза главният редактор на "ВИП Брадър" Витомир... Албано къса с Ромина заради отвлечена дъщеря 09.03.2013 09:07 | Видян 4642 пъти | Гласували 1 Един от най-популярните певци в България на 80-те години е Албано Каризи, чийто дует с американката Ромина Пауър ражда безброй хитове. След броени седмици южнякът идва отново да пее у нас, след като го е правил няколко пъти, включително и с нашата „Фамилия Тоника” в НДК. Малцина обаче знаят колко вълнуваща е историята за живота му, която разказва за това, че човек трябва да вярва в мечтите си. Следвоенната мизерия оставя на децата от бедния италиански юг единствения шаннс да мечтаят. Блянът има и своето олицетворение в техния земляк Доменико Модуньо – тръгнал от провинциалната беднотия и стигнал до върховете на славата. Хиляди момчета се броят да постигнат това, но едно от тях успява. Албано Каризи, роден през май 1943 г., тръгва от селце на тока на Ботуша. Наследява от майка си Йоланда невероятния глас, а според самия него слънцето на красивата му родна земя, разположена като тънка ивица на средата между две морета, му дава неизтощима енергия. Вместо да помага на баща си в полето и овощните градини, младокът акомпанира тежкия му труд, като подрънква на стара китара. Зарязва дома и училището и на 16 потегля като милиони южняци да търси живота си в Милано. Току – що пристигнал в богатия град, той си купува вестник и попада на анонс на „Клана Челентано”, който провежда прослушване за млади изпълнители. Естествено, неговия златен глас блясва на конкурса и той веднага е взет в контингента на амбициозната и много млада за времето музикална компания. Налагат му обаче да смени своето албанско име със звучащо по модния за времето американски начин. И така го превръщат в Ал Бано. Няколко години южнякът се трепе да създава име в шоусредите, докато щастието не му се усмихва през 1967 г. Тогава записва първата си плоча с песента Nel sole, която е посветил на слънцето над своя роден край. Тя веднага става хит и певецът я изпълнява на концертите си до днес. Парчето му отваря път към върха и не е никак случайно, че именно очилатия млад мъж е избран за подгряващ изпълнител на самите „Ролинг Стоунс” – абсолютния хит на онези години, когато пристигат за голямо турне в Италия. Успехът на момчето е толкова голям, че държавната телевизия решава да заснеме специален филм с неговите песни, понеже по онова време няма клипове. На снимачната площадка среща любовта на живота си. Това е невръстният по онова време модел и дъщеря на известен американски актьор Ромина Пауър. Двамата не се бавят да се оженят с бляскава церемония на 26 юли 1970 г. Раждат си цели 4 деца и са много щастливи. Докато красавицата Ромина се занимава с поколението, Ал Бано не спира да работи – оглавява с лиричните си песни класациите на Австрия, Франция, Белгия, Швейцария, Германия, Испания и Южна Америка. Пее зад желязната завеса – в Русия, концертният му график е плътен дори и в Япония. 26 златни и 8 платинени плочи бележат триумфа му на сцената. През 1982 г. прави абсолютен рекорд в Италия с 4 песни, които едновременно са на върха на класациите. По това време Ал Бано вкарва в играта и съпругата си Ромина, която почти не може да пее. Двамата стават любимия дует на нацията, а популярността им е огромна и в цяла Европа и Латинска Америка. Признание за това е голямата награда на фестивала в Сан Ремо в една от най-силните му години – 1984 с песента Ci sarà, което означава „Ще бъде”. Дуетът прави още много хитове, сред които може би най-голям е Felicita’ – „Щастие”. Оптимистичният дух на парчетата много се харесва на милиони хора по света във времето на икономически подем от средата и края на 80-те години. 1995 г., когато Каризи издава триумфален диск с китариста Пако Де Лусия и най-голямата от всяка гледна точка оперна певица Монсерат Кабайе, обаче е една от последните щастливи за певеца и неговото семейство. Докато работи по невероятно успешния си концерт с оперните суперзвезди Пласидо Доминго и Хосе Карерас и издава платинен диск като оперен тенор, Ал Бано научава ужасяваща новина. Отвлечена е дъщеря му Иления.


text: Засаждане на рози в саксия Да отгледаме ”ЦАРИЦАТА” в саксия. Декоративните рози са едни от най-красивите и с малко труд отглеждани цветя. За разлика от сезонните цветя, розата цъфти през цялото лято до късна есен. Тяхното предимство, е че успешно могат да се отглеждат на постоянно място както в градината така и в съдове – саксии или сандъчета, като при добра грижа растат повече от 20 години. Разположени на балкони и прозорци, розите създават красота, свежест и усещане за близост с природата. При тях са ценни както красивите цветове с разнообразни багри, така и силният приятен аромат. Съдовете за отглеждане на рози могат да бъдат с различна форма, големина и материал, от който са направени. Изборът на съда трябва да бъде съобразен с изискванията на растението и типа на неговата коренова система. Подходящи за розите са саксии или сандъчета с дълбочина поне 35-40 см. Може да се използват и бетонови корита, които се поставят неподвижно около къщата. Мястото, където ще се поставят съдовете с рози трябва да бъде добре огрявано от слънцето. За предпочитане е съдовете, предназначени за отглеждане на рози, да се боядисват отвън за да се намали силното им загряване от слънцето, което се отразява неблагоприятно върху корените на растенията. Ограниченият обем на съдовете, както и силното слънце бързо изсушават почвата. Това налага да се поддържа водният режим на почвата с по-чести поливания. Без поддържане на нормална влажност в почвата е невъзможно да се осигури многократен цъфтеж през целия вегетационен период. Върху отворите на дъното на съда се поставят едри камъчета или друг вид дренаж за оттичане на излишната вода. Важно условие за отглеждането на розите в съдове е подготовката на почвата, която ще се поставя в съдовете. Тя трябва да бъде лека, пореста, обогатена с угнил оборски тор. При избор на съдове трябва да се знаят свойствата на материала, от който са направени те, за да се вземат адекватни мерки при отглеждане на розите в тях. Дървените съдове - бурета, сандъчета имат лоша топлопроводимост, и поради това корените не страдат от резки температурни колебания. Каменните съдове - корита, вази се влияят от температурата, като сравнително лесно се нагряват и охлаждат. Керамичните съдове, когато са без глазура пропускат въздуха до корените и улесняват дишането им. Пластмасовите съдове са удобни, леки, трайни и евтини. В тях почвеният субстрат изсъхва по-бавно но и те бързо се нагряват от слънцето. При отглеждане на розите в съдове трябва та се има предвид факта, че тези растения са студоустойчиви и могат да останат навън през зимата без да измръзнат. По-рискови за тях са горещите летни дни, когато при прекомерно нагряване на съда, в който са засадени е възможно „опичане” на корените и неблагоприятни последици за растението. Това налага засенчване на съдовете и редовно поливане.


text: Много му се точих на това закриване - гледах прогнозата за времето, връзвах куки, купувах червеи и храни, абе въобще голямо напъване. Всичко добре, но пропуснах най-важното - закриването беше на Великден. Дълго рових из дебрите на инак кратката ми памет за успешен риболов на Великден и така и не открих. Надявах се този път да счупя каръка, но всуе. Но за това по-късно. Язовир Копринка е най-любимият ми водоем тъй като на него съм израстнал. Още помня как аз невръстния фарфалак хванах първата си риба там - каракуда, хваната на плажа, без въдица, само на влакно навито на совалка. Голям кеф. Във форума на Fishing mania, колегата ddd82 пусна тази карта, която аз мисля да ползвам и в бъдеще за обяснения. Стената на язовира се намира на 5 километра западно от Казанлък. Дълъг е около 15-на километра. Както е видно и от картата има 4 големи ръкава - Копрински, Дунавски, Голяма Гюрля и Лешница, всеки от които е доста характерен. Има и няколко по-малки ръкавчета (или по скоро заливи) като Чифликарда. Чифликарда е типично пролетно място за риболов, тъй като е относително плитко, без резки промени на дъното. Тъй като там водата се затопля бързо e едно от местата където рибата се групира да си хвърля хайвера. Точно поради тази причина в заливчето влизат и хищни риби да опоскат дребосъка. И пак заради това, там се бракониерства до припадане - мрежи, парашути, бомби. А ИАРА спи. По-точно е да се каже нехае, но това е друга тема. Цялата северна част на язовира е опасана от черни пътчета, които извеждат на различни места за риболов. Много е важно да се знае че там почвата е особена и се разкалва и от малко дъжд, което в комбинация с лекия, но за сметка на това гаден наклон, може да ви остави там с дни. Има и 1-2 по-здрави пътя (тези които са отбелязани с бяло на картата). Те са макадамови и там няма опасност от затъване и пързаляне. За всички останали лично аз бих гледал внимателно прогнозата за времето. До Чифликарда се стига основно по 2 пътя в зависимост от източна или западна страна трябва да се застане. Посоките съм ги ориентирал от Казанлък. Когато се идва от София (Пловдив и т.н) са обратни Западна: Той пътя си се вижда на картата. На разклона за с. Долно Сахране се завива в ЛЯВО покрай гробищата. Пътя е здрав и извежда до язовира. Там се завива пак в ЛЯВО и се хваща жълътото пътче. То върви покрай язвира и свършва на Чифликарда. Източна: Това пътче е важно тъй като извежда и до Сухото дере, друго култово място, което не е обозначено на картата, но е заливчето между Чифликарда и Лешница. Като се пътува от Казанлък се подминава река Лешница и се оглеждате в ЛЯВО. Подминава се първата отбивка, до която има брезичка (тя е за Лешница). Малко след това има отбивка за почивка и след нея още една, от която започва черен път. Това е той. Ако в ДЯСНО видите мотел, това означава че отбивката е подмината. Характерно е че пътя минава покрай самотна плачеща върба насред полето. Няма друга такава и тя е изключително точен ориентир. След около 1 километър пътя стига до стълб на електропровод и се разделя. Левия път е за Сухото дере, а десния за Чифликарда. Та каква я свършихме ние с баща ми. Ами никаква. Аз се тръшках да отидем на устието, но той като рече Чифликарда, та Чифликарда и толкоз. За цял ден хванахме по 1-2 рибки и то случайни. За да ме ядоса обаче, той отиде сам на устието следващия ден и ги разби. Ето и 2 снимки от мястото на действието:


text: Независимо дали сте турист или пътувате по бизнес, St. Mark Hotel е перфектен избор за настаняване в Себу. Само на от градския център- това стратегическото местоположение на хотела гарантира на гостите си бърз и лесен начин за достигане до интересуващите ги точки на града. Ако се интересувате от забележителностите и местните атракции, няма да ви се наложи да отивате далеч, тъй като хотелът се намира в непосредствена близост до Фонтан Фуенте Осмена, Мемориална библиотека и музей Ризал, Въздушно приключение. Възползвайте се от богатството на ненадминатите услуги и удобства в Себу. Подбор на съоръжения от най-висока класа като Wi-Fi връзка в общите части, сейф, нощен клуб / dj, конферентна/банкетна зала, магазин за кафе, са на разположение за Вас в хотела. Всички стаи се отличават с грижливо замислени удобства, което гарантира неповторимо усещане за комфорт. Хотелът предоставя най-добрите съоръжения включващи градина, масаж, които ще Ви помогнат да отпочинете след активен ден прекаран в града. St. Mark Hotel е идеално място за туристи, търсещи чар, комфорт и удобство в Себу.


text: iwan61meister ТОВА РАЗДАВАНЕ ЩЕ СЕ ИЗВЪРШИ БЛАГОДАРЕНИЕ НА ХРАНАТА, ПРЕДОСТАВЕНА ОТ ЧЛЕНОВЕТЕ НА ОТРЯД eLegia. ВОТ + ШАУТ + Коментар, ще ви донесат по 200 енергия. САМО ЗА БЪЛГАРСКИ ИГРАЧИ!!! ONLY FOR BULGARIAN PLAYERS!!! Ако има още коментари, след като свършат предоставените количества, ще продължа раздаването с хляб от моя резерв. Ако все пак се намерят още дарители, да изпращат дарението ТУК Spawnbg has transferred 487 Food to your storage. OMGKondio has transferred 500 Food to your storage. OMGKondio has transferred 180 Food to your storage. Raziul has transferred 1000 Food to your storage. Ще бъде раздадено на всички до моя коментар: КРАЙ! ЗА ШАУТ: eLegia РАЗДАВА http://www.erepublik.com/en/article/elegia--2169121/1/20 -- ШАУТ-- What is this?You are reading an article written by a citizen of eRepublik, an immersive multiplayer strategy game based on real life countries. Create your own character and help your country achieve its glory while establishing yourself as a war hero, renowned publisher or finance guru.


text: Физикална терапия при болки в коляното - отговори • 2 коментара • 0/5 Отговорите на д-р Виолетка Икономова на зададените към нея въпроси. Консултант: Д-р Виолетка Икономова Началник отделение „ Физикална терапия и рехабилитация” в МБАЛ „Токуда Болница София” Завършила е медицина в МУ-София през 1987 година. През 1991 й е призната специалност „Физикална терапия и рехабилитация”. Първите години след завършването си работи по разпределение в Кюстендил. От 1993 до 2006 година практикува в УМБАЛ „Царица Йоанна”. Завършила е допълнителни курсове по рефлексотерапия, иглотерапия, лазертерапия и акупресура, мануална терапия, електродиагностика и електростимулация. Оглавява отделението по „Физикална терапия и рехабилитация” в МБАЛ „Токуда Болница София” от откриването й. Каква може да е причината за болки и подуване в областта на коленете без да е имало по-специално физическо натоварване? Възможно ли е от височина, килограми или смяна на времето? Отговор: Причините могат да са много – износване на ставния хрущял, ошипяване, постинфекциозен артрит, ревматоиден или псориатичен артрит, много често промяната на времето (студено, влажно). Друга важна причина са наднормените килограми др. Задължително при първи симптоми се прави рентгенова снимка. На какво могат да се дължат болките в коленете след физическо натоварване? Отговор: След физическо натоварване болки има породени от причините посочени във въпрос No1, но също така и много увреди на меките тъкани, участващи в структурата на ставата – ставна капсула, връзки, менискуси, инсерции, мускули. Те могат да се увредят и без да има директна травма. Какво представлява заболяването остеопороза? Най-добрият метод за лечение? Може ли проблемите със ставите, и по специално остеопорозата, да са наследствени? Как да предотвратим появата на проблеми, ако някой от родителите е страдал от подобна болест? Отговор: Остеопорозата е системно заболяване на костите изразяващо се в разреждане на костната плътност, породено от различни причини. Доказва се с остеоденситометрия. Важна е ранната диагностика и адекватното съвременно медикаментозно лечение. Неразделна част от лечебния и поддържащ процес е лечебната физкултура проведена от специалист и индивидуално съобразена с оплакванията на всеки пациент. На какво се дължи болка в пръстите и китката след продължителна работа с компютър или друг вид дейност, която натоварва дланта? Отговор: Тези оплаквания са много чести напоследък. Дължат се на пренапрежение на мускулите, сухожилията и техните залавни места за костта. Това води до нарушаване на тяхното кръвоснабдяване и загубата на еластичността им. Възможни ли са болки в кръста и ставите при наближаване на менопауза? Какви мерки да се вземат? Отговор: Това е една от честите причини за болки в ставите, поради хормоналната промяна в организма на жената. Точно тогава е и началото на остеопорозата. Мерките са ясни – ранна диагностика и адекватна медикаментозна и физикална терапия. На какво може да се дължи болка и „скърцане“ в рамото? Какво лечение се препоръчва? Отговор: Причини могат да бъдат – претоварване, ошипяване, възпаление, както на ставата, така и на мускулите и сухожилията около ставата. Препоръчва се покой, лечение с НСПВС и, в подострия стадий, физиотерапия и рехабилитация. Какво да се предприеме при силни болки в ставите? Първата стъпка? Отговор: Консултация със специалист – ортопед или ревматолог. Възможно ли е приложението на физикалната терапия за други ставни проблеми освен болките в коляното? Отговор: Коленната става е само една малка част от показанията за лечение с физикална терапия. Всички ставни заболявания от различно естество могат да се повлияят от физиотерапия и рехабилитация. Помагат ли спортове като йога и каланетика за пациенти със ставни проблеми? Отговор: Да помагат, но само когато се прилагат под ръководството на специалисти и са съобразени със стадия и степента на заболяванията. Какво лечение ще препоръчате за пациент с псориатичен артрит, освен лечение с флостерон? Отговор: В подострия и извън пристъпния период различни средства на физиотерапията помагат – йонофореза, ултразвук, лазертерапия, магнитотерапия и др. Какво лечение е препоръчително за гонартроза? Помага ли лечебното гладуване? Отговор: Лечебното гладуване би могло да има ефект в началните стадии на заболяването. В по-късните етапи се препоръчва отбременяване на тежестта върху ставата чрез намаляване на телесното тегло или носене на помощно средство(бастун, канадка или патерици), двукратно годишно балнео- и физиолечение с едновременно медикаментозно лечение с НСПВС и в напредналите стадии смяна на коленната става. Възможно ли е ошипяването на врата да предизвика главоболие? Какво лечение е препоръчително? Отговор: Много честа причина за главоболие е ошипяването на врата. От физикалните средства за предпочитане са масаж, лечебна физкултура и др. След изкълчване на глезен възможно ли е да се излекува напълно засегнатото място? По какъв начин? Или мястото е нормално да остане уязвимо години наред, дори да е чувствително към студа? Отговор: Ако навреме са взети всички мерки за лечение на травмирания глезен е възможно и напълното му излекуване. Много често обаче хората не обръщат достатъчно внимание на такива травми и процеса хронифицира. Каква рехабилитация е подходяща в домашни условия след ендопротезиране на коляно? Отговор: Постепенно натоварване на оперирания крак при ходене и упражнения за поддържане на мускулатурата на бедрото и подбедрицата. Желателно е тя да се провежда под контрол на рехабилитатор. Какви възможности се предлагат за пълно възстановяване на пациент след късане на сухожилие и последвала операция? Отговор: След имобилизацията се започва рехабилитация и ултразвук с подходящ гел на оперативния цикатрикс. Какво означава диагнозата"Миофасциален болков синдром"? Отговор: Болка породена от възпалителен процес на мускулите и техните обвивки в следствие на претоварване или продължително обездвижване. Изразява се с болка при движение и се повлиява най-добре от масаж, раздвижване и физиотерапия. Какво лечение да се предприеме при изхвъркване на кокалчето на ходилото? Появила се е болка в крака и изкривяване на палеца. Отговор: В началото се предписват коригиращи стелки и разделители на пръсти, меки, широки и удобни обувки, физиотерапия за премахване на възпалителен процес, ако има такъв и, ако процесът продължава, се стига до оперативна интервенция. Най-добро лечение за ревматоиден артрит 2-ра степен? Отговор: Показани са всички фактори на физикалната терапия, рехабилитацията и балнеолечение когато процесът не е активен. Какво да се предприеме след поставяне на диагноза „остеопения“? Отговор: Подходящ хранителен и двигателен режим, прием на калциеви препарати в комбинация с вит. Д, слънчеви бани. Изготвяте ли индивидуални програми за гръбначни изкривявания в болница „Токуда“? Отговор: Да, в Отделението по физикална терапия и рехабилитация се провеждат както групови така и индивидуални занимания при деца с гръбначни изкривявания. Освен изправителната лечебна гимнастика, лекар специалист по физикална и рехабилитационна медицина назначава допълнителни процедури, ако се налага. Въпросите бяха прецизно подбрани и обобщени. Някои запитвания бяха твърде конкретни и он-лайн консултацията не е достатъчна, за да може да се даде компетентен отговор. За всички зададени въпроси се препоръчва преглед при специалист.


text: Идеален за развлечения и отдих, Alper Hotel am Potsdamer Platz се намира в Кройцберг, който е един от районите на Берлин. Оттук гостите имат лесен достъп до всичко, което този оживен град може да предложи. Този модерен хотел се намира в непосредствена близост до известни градски забележителности като например Галерия Kumpelnest 3000, Шел-Хаус, Държавна библиотека Берлин. Alper Hotel am Potsdamer Platz предлага безупречно обслужване и необходимите удобства, за да удовлетвори гостите си. Подбор на съоръжения от най-висока класа като Wi-Fi връзка в общите части, асансьор, допускат се домашни любимци, бар, велосипеди под наем, са на разположение за Вас в хотела. Гостите на хотела могат да изберат една от 49 стаи, в които се усеща атмосферата на спокойствие и хармония. Освен това в хотела можете да се възползвате от множество предложения за приятно прекарване на свободното време. Каквато и да е причината за Вашето посещение в Берлин, Alper Hotel am Potsdamer Platz е идеалното място за една вълнуваща почивка далеч от всичко.


text: Менопауза Менопаузата представлява период, в който настъпва необратимото прекратяване на функциите на яйчниците – менструацията и възможността за забременяване вече не са възможни след настъпване на менопауза. Това не е болестно състояние, а признак за процеса на стареене при жените. Остаряването е свързано с много промени в половата система. Способността на яйчниците да отделят хормони и годни за оплождане яйцеклетки намалява постепенно. Специалистите дефинират менопаузата като времето, което настъпва след последната менструация. Менопаузата е серия от промени, които могат да започнат от 40-годишна възраст и да продължат до 50 или дори 60 години. Климактериум е естествен биохимичен процес, който е свързан с хормонални, психо-социални и физически промени, но не означава край на сексуалността. В голяма част от случаите менопаузата е напълно естествен процес. Понякога обаче тя е свързана с различни болестни процеси, което може да доведе до преждевременното й настъпване. Отстраняването на матка и яйчници / тотална хистеректомия/ е операция, която прекратява менструалния цикъл; лъчелечението и химиотерапията са методи за лечение на рак, които могат да предизвикат бавно и постепенно настъпваща менопауза. Автоимунни заболявания могат да бъдат причина за ранна менопауза. При тях тялото произвежда голямо количество антитела, които атакуват тъканите в организма и яйчниците. Примери за подобни автоимунни заболявания са витилигото, тиреоидът на Хашимото и миастения гравис. Други заболявания, отключващи менопаузата са вирусните инфекции; метаболитните нарушения /захарен диабет, болест на Адисон/; генетични аномалии. Животът на твърде голяма надморска височина, тютюнопушене и твърде нездравословният начин на живот са рискови фактори за женското здраве. Симптоми при менопауза Периодът на преход към менопаузата се нарича пременопауза. По време на него в резултат на постепенното намаляване на естрогените, се появяват различни оплаквания. При една част от жените такива липсват, но при другите се появяват различни по тежест симптоми, които могат да продължат от половин година до десет години. Нередовна менструация е първият признак на пременопаузата. Обикновено в началото менструалните цикли /периодите между две менструации/ се скъсяват, след което се удължават. Възможно е да настъпят всякакви промени в цикъла. Освен това, дължината и естеството на менструалното течение също се променят. Някои жени имат нормален цикъл до самото настъпване на менопауза. Най-често срещаното оплакване при всяка една жена в климакс е появата на горещи вълни. Те се срещат при около 75% от жените, като при някои продължават около година, а при други – до 5 години. Горещите вълни са източник на дискомфорт, неудобство, нарушения в съня, емоционална лабилност. Отделната вълна може да трае от 30 секунди до няколко минути, а появата й е през различна честота – на всеки част или няколко пъти в деня. Вълните се описват като чувство на затопляне и изпотяване, често се зачервява лицето. При някои жените горещите вълни са последвани от студени тръпки. Появата на топлите вълни може да се провокира от тютюнопушене, кофеин, алкохол и отделни храни. Други симптоми, характерни за периода на климактерум са депресия, честите промени в настроението, раздразнителност, тревожност, нервност, проблеми със съня, главоболие и загуба на концентрация. Промени при менопаузата Най-сериозните промени, които настъпват по време на менопаузата касят репродуктивния тракт. Лигавицата на влагалището става по-тънка, суха и постепенно започва да губи своята еластичност. Секрецията от влагалището също намалява. Това са промени, които могат да причинят болезненост по време на полов акт. Половите органи намаляват своите размери. Намаляването на количеството естрогени може да се отрази на съществуващи заболявания /миомите стават по-малки/. При възрастните жени се наблюдава загуба на тонус в мускулите на таза, което може да причини пролапс /свличане/ на пикочните пътища или репродуктивните органи. Пикочните пътища също претърпяват промени. Тяхната лигавица изтънява, а уретрата става по-къса. Тези изменения благоприястват навлизането на болестотворни микроорганизми. Мускулите, които оказват контрол върху акта на уриниране стават по-слаби. Така жените в менопаузата може да имат спонтанни изпускания по време на смях, кашлица, кихане и други дейности, които оказват натиск върху пикочния мехур. С намаляването на количеството естрогени, намаляват колагена и еластина. Кожата става по-тънка и суха, започва да губи своята еластичност. Ниските нива на естроген увеличават скоростта на изменение на костната плътност. Получава се повишение на лошия холестерол, който засилва риска от атеросклероза, исхемична болест на сърцето. Диагностициране на менопауза При по-голямата част от жените, клиничните прояви са напълно типични и е напълно ясно, че става дума за менопауза. В тези случаи не са необходими никакви лабораторни изследвания. Ако обаче нарушенията в менструацията настъпят много преди навършване на 50-годишна възраст или ако има неясни симптоми, трябва да се направят някои изследвания. За да се потвърди настъпването на менопауза или пременопауза се правят кръвни тестове, чрез които се измерват нивата на естрогена и фоликолостимулиращия хормон. Лечение при менопауза За да се облекчат някои от симптомите /сухота във влагалището, горещите вълни и нощното изпотяване/ се прилага хормонална терапия. Тя включва естрогени или комбинация от прогестини и естрогени. Изборът на хормоналните медикаменти зависи от възрастта на жената, нейните оплаквания и здравната й история. Общите мерки, които всяка една жена може да предприеме са: намаляването на тютюнопушенето; избягването на кофеин, алкохол, мазни и пикантни храни; редовната физическа активност, чрез която се подобрява съня; практикуването на различни техники за релаксация /йога, масажи/. Много чест проблем през менопаузата е затлъстяването. Трябва да се наблегне на здравословно хранене и физически упражнения. Така самата жена ще се чувства по-добре в тялото си. Статията има информативен характер и не замества консултацията с лекар! Бъди първият, който ще даде своя отзив тук! - Топ 5 съвета при първа среща - Повторна поява на кондиломи - Маски за гъста коса - Козметични хитринки за прикриване на махмурлука - Опасни ли са настинките при децата? - Повечето хора си фантазират за друг по време на секс - Внимавайте с протеиновите добавки - Защо кърпичките за почистване на грим са вредни - Деменцията грози повече хора с кръвна група АБ


text: Най-доброто от КЕНИЯ, ТАНЗАНИЯ и ЗАНЗИБАР Елитен обиколен тур - сафари в Кения и Танзания, съчетан с кратка екзотична почивка на о. Занзибар 13 Дни самолетна екскурзия НАЙРОБИ - САМБУРУ – МАУНТ КЕНИЯ – МАСААЙ МАРА – СЕРЕНГЕТИ - ЕЗЕРОТО ВИКТОРИЯ КРАТЕР НГОРОНГОРО – ЕЗЕРОТО МАНЯРА - АРУША – ОСТРОВ ЗАНЗИБАР ВСИЧКИ предложени в офертата екскурзии по изпълнение на маршрута и програмата СА ВКЛЮЧЕНИ в пакета и НЕ се заплащат допълнително на място! Екскурзията се предлага освен цялостно, така и частично, тоест на модули: Модул А: само Кения НАЙРОБИ – САМБУРУ – МАУНТ КЕНИЯ – МААСАЙ МАРА Модул Б: Танзания ЕЗЕРО ВИКТОРИЯ – СЕРЕНГЕТИ – НГАРАНГАРА – ЕЗЕРО МАНЯРА – АРУША Модул В: остров ЗАНЗИБАР Възможните съчетания са: Модул А /само Кения/ , Модул А + Модул Б /Кения + Танзания/, Модул А + Модул Б + Модул В /Кения, Танзания и Занзибар/ 1 - 2 ДНИ / БЪЛГАРИЯ - КЕНИЯ /: Трансфер от България за Кения /самолетните трансфери може да бъдат осъществени с различни авиокомпании през различни летища/ Обикновено в Найроби се пристига след полунощ на първия ден, след което следва трансфер и нощувка в хотела в Найроби. На втория ден след закуска кратка обиколка на града с минибус, през която ще усетите атмосферата на този интересен град, станал център на някогашната Британска Източна Африка едва в началото на 20 век. Освен многото зеленина в центъра на града са съчетани колониалната британска архитектура с индо – арабските влияния. Еклектиката, със свое собствено очарование каквото притежава и навсякъде друтаде в Африка се допълва и от съвременния облик на бизнес небостъргачите и конструкции в американски и европейски облик. Главният обект е посещение на Националния Музей в Найроби. Същият е известен с експозицията от ценни антропологични находки, важни свидетелства за антропогенезата, намерени на територията на Кения и Източна Африка от известни антрополози като Луис Лики и др. /черепи, скелетни останки, оръдия на труда на австралопитеци, Homo habilis, Homo erectus, първите скални рисунки/. Освен това музеят предоставя възможност да се запознаете с бита и особеностите на седемдесетте племена, населяващи територията на съвременна Кения, разделени в три етно-езикови групи: Кушити, Нилотийци и Банту, както и на чудесните рисунки на племена и растения, направени от Джой Адамсон, авторката на “Лъвицата Елза”. Музеят притежава и богата колекция от птици и животни, населяващи Източна Африка. Възможност за шопинг. Вечеря в ресторант „Карнивор” /Хищникът/, най-известния и оригинален ресторант в Найроби, където в неограничено количество ще може да консумирате месо от всякакъв вид дивеч. Нощувка в хотела в Найроби. 2-ри ДЕН / НАЙРОБИ – САМБУРУ /: След закуска отпътуване за САМБУРУ, един от най- интересните национални паркове на Кения, разположен на север на границата с голямата пустиня и поради това притежаващ уникален облик на полусухите ксерофитни зони. Пътьом се минава покрай тучните плантации от ананас, кафе и манго на племето кикую, най- многобройното племе в Кения, излизайки от Найроби, продължаваме на север покрай Маунт Кения минавайки пред Каратина, Ниери и Нанюки. В Нанюки прекосяваме линията на Екватора, където спираме за снимки и за демонстрация, даказващи преминаването от южното в северното полукълбо- Късен обяд. Настаняване в ложата в Самбуру и кратка почивка. Следобедно сафари в резервата Самбуру – Шаба. Вечеря и нощувка в ложата. 3-ти ДЕН / САМБУРУ - МАУНТ КЕНИЯ /: Сутринта сафари в националния парк Самбуру край реката Уасио Ниро /Кафявата река/ по време на което ще може да видите голяма част от едрите бозайници и птици на африканската екваториална фауна – слонове, лъвове, леорпарди, гепарди, жирафи, щрауси, както и видове, типични за този резерват като зебрата на Греви, геренук – «антилопата- жираф», мрежест жираф, антилопата дик дик и др.Трансфер до подножието на МАУНТ КЕНИЯ, настаняване в ложата и релакс. В комплекса ще може да релаксирате, да се насладите на прекрасни пейзажи и на диви животни като маймуните – източноафрикански колобус, бабуини, антилопи – импала и кралския жерав, които са в непосредствена близост до вас, както и да видите /ако желаете/ сиропиталището за диви животни в самия комплекс, където особени мерки се предприемат за реинтродуциране на изключително редкия вид антилопа – бонго. В сиропиталището ще видите още хипопотам – пигмей, каракал /африкански рис/, черен носорог и др. Обяд, вечеря и нощувка в комплекса. 4- 5 ДЕН / МАУНТ КЕНИЯ – МААСАЙ МАРА/ : Самолетен трансфер до Маасай Мара – резерват в масайската степ на границата с Танзания, известен с изключителното си фаунистичното си богатство. Резерватът е част от голямата екосистема Серенгети - Масай Мара, вътре в която се осъществяват целогодишно хранителни миграции на огромните стада на антилопи гну и зебри, определяки ритъма на цялата екосистема. Вторият ден в Маасай Мара е предназначен за целодневно сафари сред дивите животни на резервата. Ако все още не сте видели всички от Голямата петорка /Big Five/, тук имате най- голям шанс да попълните впечатленията си, но не само това. Впечатляващите стада от антилопи и зебри, съчетанието на природна щедрост и семплота ще оставят силен отпечатък върху вас. В един от дните /по желание- 30 usd на човек/ се посещава маасайско село, където ще се запознаете с бита на този толкова известен и колоритен етнос на Африка. Маасаите са все още полуномади, които преди около 500 години идват от долината на Нил, от Судан в търсене на паша за огромните си стада от крави, кози и овце. Живеят извън градовете, в Маасайската степ – понастоящем разделена от държавите Кения и Танзания, някогашната Маасайланд в рамките на бившата Британска Източна Африка. Най- важните национални паркове – Серенгети – Маасай Мара и Нгоронгоро са разположени в маасайската степ. Закуски, обеди и вечери, включени в пакета. 6-ти ДЕН /МААСАЙ МАРА - ЕЗЕРОТО ВИКТОРИЯ – СЕРЕНГЕТИ/: Пътуващите само на модул А /Кения/ се връщат в Найроби като преминават през впечатляваща Голяма Рифтова пукнатина, в която са образувани вследствие и на активна вулканична дейност ситевма от солени езера – Накуру, Найваша, Натрон, Маняра. Вечерта взимат полет от Найроби за Европа, респективно България, където се пристига на следващия седми ден. За продължаващите на модул Б /Танзания/ тръгваме на запад към границата Исебания, където влизаме в Танзания, минаваме реката Мара и след известно време след като се насладим на невероятните със своите форми скални масиви слизаме в земята на племето сукума и на бреговете на езерото Виктория. Най- голямото езеро на Африка и второто по големина в целия свят с площ около 70 000 кв.км/ започва от източната граница на резервата Серенгети и е разделено между държавите Танзания, Кения и Уганда. Езерото не е от системата на Рифт Вали и е сравнително плитко за разлика от огромната си площ /до 100 м/. От езерото Виктория водят началото си много реки като реката Мара /на територията на Танзания и Кения/ и на реката Нил /извираща от страната на Уганда/. Обширната водна площ формира край езерото основния тип екосистеми край екватора- дъждовната тропична гора /джунгла/ с преобладаващи мангрови многоетажни растения и епифити. Обядът се взима под формата на пикник. /В случай, че сезонни валежи не позволяват да се пътува безпрепятствено до и покрай езерото до Серенгети се стига по друг начин./ Пристигане в Серенгети, настаняване в ложата. Закуска, обяд и вечеря, включени в пакета. 7- ми ДЕН /СЕРЕНГЕТИ/ : Ден за целодневно сафари в националния парк СЕРЕНГЕТИ. Резерватът “Серенгети” покрива повече от 14 700 кв. км площ само от танзанийска страна. на територията на който са изброени общо над 3 милиона животни. Паркът е разположен на границата с Кения, на територията на която продължава под името Маасай Мара. Водещ резерват по отношение на организацията на природозащитната дейност, основите на която поставя проф. Бернхард Гжимек , който със своята книга „Серенгети не трябва да загине” го превръща в най- известния в света природен парк. Научният център, разположен в Серонера се подържа от Франкфуртското зоологическо дружество, следващо и развиващо идеите на своя основател. Закуска, обяд и вечеря в ложата. 8 –ми ДЕН /СЕРЕНГЕТИ – НГОРОНГОРО/: След закуска продължаваме на изток, излизаме от Серенгети и продължаваме към кратера на вулкана Нгоронгоро. Пътьом отбиване при ОЛДУВАЙ – ждрелото, станало световноизвестно с едни от първите находки, свидетелствуващи за произхода и еволюцията на човешкия вид /Homo sapiens/, открити от антрополога Луис Лики. Обяд – пикник. След обяд ще може да се насладите на сафари в кратера Нгоронгоро . Настаняване в ложа край кратера Нгоронгоро или между Нгоронгоро и Маняра. Вечеря и нощувка в ложата. 9 –ти ДЕН / МАНЯРА – АРУША – ЗАНЗИБАР/: ЕЗЕРОТО МАНЯРА . Едно от най –интересните езера от системата на Rift Valley, гигантската пукнатина на африканския континент вследствие на изливането на вулканична магма преди 3 000 000 години. Езерото се намира на дъното на изгаснал вулкан и е обградено от многоетажна екваториална гора с буйна растителност, което го прави рай за множество птици: различни видове щъркели и марабу, орли и соколи, пеликани, розово фламинго, дроздове и много още.Тишината е пълна и се нарушава единствено от предпазливите движения на животните и птиците. Езерото изобилства и с хипопотами, които излизат да пасат нощно време. Трансфер до Аруша откъдето двата модула се разделят. За пътуващите само на модул Б /само Танзания/ следва самолетен трансфер от Аруша или Килиманджаро до Найроби или Дар ес Салаам, откъдето вечерта се взима обратно трансконтиненталния полет за Европа, респективно България. Пристигането в България е на следващия ден. За пътуващите на модул В /Занзибар/ от Аруша /Килиманджаро/ се взима следобеден полет до остров Занзибар. След пристигане на острова, настаняване, вечеря и нощувка в хотелски комплекс на крайбрежието на Индийския океан. 10-ти – 11-ти ДЕН / ЗАНЗИБАР /: Тези последни дни на екскурзията са предназначени за релаксация на Индийския океан сред екзотичния рай на прочутия остров Занзибар, понастоящем част от Танзания. Славата на Занзибар датира от древността, когато е бил известен като острова на подправките.В 19 век става център на султаната на Оман и Мускат, от който се управлява цялата ивица от Сомалия до Мозамбик. Освен с плантациите за джинджифил, обаче, търговията със слонова кост и злато, добива и печална известност като най-голямото пристанище, от където са отплавали уловени от вътрешността на континента черни роби към всички точки на света. От 1964 влиза в състава на Република Танзания и в момента се нарежда сред най - екзотичните и висококласни туристически дестинации. Богати възможности за различни спортове: сърф, скуба дайвинг и др. По желание посещение на уникалната Жозани Форест, където ще видим ендимичния вид червен колобус. 12-ти ДЕН / ЗАНЗИБАР - ДАР ЕС САЛААМ - ЕВРОПА /: До обяд релакс в хотелския морски комплекс. Веднага след обяд трансфер до Стоун Таун, главния град на Занзибар. Кратка обиколка с културна програма на града- пазарът за зеленчуци, дворецът на чудесата, робския пазар с катедралата и затвор, в който ще настръхнете от ужасяващите условия, при които са били държани робите след като били улавяни и преди да бъдат продадени. Трансфер до летището. Следобеден полет за Дар ес Салаам и оттам вечерта се продължава с полет за Европа. 13-ти ДЕН / ТРАНСФЕР ДО СОФИЯ /: Транзитно пътуване до София. Край на тура. ! ПУНКТОВЕТЕ НА ТАКА ПОСОЧЕНАТА ПРОГРАМА МОГАТ ДА БЪДАТ РАЗМЕСТЕНИ И ПОДРЕДЕНИ ПО РАЗЛИЧЕН НАЧИН ПО ВРЕМЕ НА МАРШРУТА НА КОНКРЕТНОТО ПЪТУВАНЕ * ЗАБЕЛЕЖКИ: - ПОЛЕТЪТ ОТ БЪЛГАРИЯ ДО КЕНИЯ МОЖЕ ДА БЪДЕ ОСЪЩЕСТВЕН С РАЗЛИЧНИ АВИОКОМПАНИИ ( KLM, KENYA AIRWAYS, TURKISH AIRLINES, BRITISH AIRWAYS, EGYPT AIR ИЛИ ДР.). ЕВЕНТУАЛНИ ТРАНЗИТНИ НОЩУВКИ ПО ТРАСЕТО ИЛИ ДОПЪЛНИТЕЛНА НОЩУВКА В НАЙРОБИ НЕ ВОДЯТ ДО УВЕЛИЧЕНИЕ НА ПАКЕТНАТА ЦЕНА !!! - СИСТЕМАТА СЕРЕНГЕТИ –МАСАЙ МАРА Е ЕДИННА И УНИКАЛНА ЕКОСИСТЕМА , РАЗПОЛОЖЕНА НА ТАНЗАНИЙСКА И НА КЕНИЙСКА ТЕРИТОРИЯ В РАМКИТЕ НА КОЯТО СЕ НАБЛЮДАВАТ ЕДНИ ОТ НАЙ-ИНТЕРЕСНИТЕ МИГРАЦИИ НА ОГРОМНИ СТАДА ЦЕНА НА ЦЕЛИЯ ТУР /А+Б+В/ : 4 950 EUR / 9681,36 лева/ ЦЕНА НА МОДУЛА САМО ЗА КЕНИЯ /А/ : 3 200 ЕUR / 6 258, 66 лева/ ЦЕНА НА МОДУЛИТЕ А+Б /КЕНИЯ + ТАНЗАНИЯ/ 4 200 ЕUR / 8 214,49 лева/ ЦЕНАТА Е РАЗРАБОТЕНА ЗА ГРУПА ОТ МИНИМУМ 6 ПЛАЩАЩИ УЧАСТНИКА РЕГЛАМЕНТИРАНИ ОТСТЪПКИ ПРИ РАННО ЗАПИСВАНЕ: ДО 310 ДНИ ПРЕДИ ОБЯВЕНАТА ДАТА СЕ ПОЛЗВА 10% ОТСТЪПКА /ПЛАЩА СЕ 90% ОТ ПАКЕТА/ ДО 120 ДНИ ПРЕДИ ОБЯВЕНАТА ДАТА СЕ ПОЛЗВА 5% ОТСТЪПКА /ПЛАЩА СЕ 95% ОТ ПАКЕТА/ В ПАКЕТНАТА ЦЕНА НА ПЪЛНАТА ПРОГРАМА /ТРИТЕ МОДУЛА А + Б + В/ СЕ ВКЛЮЧВА: 1. Виза за Кения 2. Виза за Танзания 3. Двупосочният самолетен билет между България и Кения / Танзания. 4. Вътрешният полет Аруша /Килиманджаро/ – Занзибар – Дар ес Салаам 5. Вътрешният полет от Маунт Кения до Маасаи Мара 6. Дванадесет нощувки в висока категория ложи /класа равняващи се на категория пет звезди и четири звезди в националните паркове на Кения и в Танзания във връзка с програмата - ЕДНА в подножието на връх Кения - ДВЕ в Найроби - ЕДНА в Самбуру - ЕДНА в Нгоронгоро - ДВЕ в Маасай Мара - ДВЕ в Серенгети - ТРИ на остров ЗАНЗИБАР , в хотелски комплекс на брега на Индийския океан Уточнение: С думата “lodges” /ложи/ , първоначално са се означавали хижите построени в резерватите или близо до тях с приспособления за наблюдение на дивите животни. Ложите възникват най напред в Кения и след това се разпространяват в Танзания и в другите страни. С годините повечето ложи са се превърнали в хотелски комплекси, славещи се с голям лукс и престиж, с възможности за релакс, спортни занимания като тенис, голф и др. и с отлична и разнообразна кухня и възможности за наблюдения и сафарита сред дивия свят , на база пълен пансион /закуска, обяд и вечеря/: 7. Пълен пансион – три хранения дневно закуска обяд и вечеря /без напитките/, започващи със закуска на втория ден и завършващ с обяд на последния ден в Африка. 8.Транспортът през цялото време на престоя в Кения и в Танзания с минибуси и джипове 4 x 4 с отварящ се капак за наблюдение на дивите животни. Транспортът включва също така и шофьорите – оторизирани водаче в резерватите , както и таксите за разрешителните, които се издават специално за всеки тур; 9. Цялото екскурзоводско обслужване по време на престоя в Кения и в Танзания 10. Входните билети за чужденци в националните паркове и резервати, предвидени в програмата – Маунт Кения, Самбуру, Националният музей в Найроби; парка Самбуру, парка Нгоронгоро, парковете Серенгети и Маняра , парка на езерото Маняра. 11. По една бутилка минерална вода на ден по време на сафари и ползване на бинокли за наблюдение; 12.Туристическа застраховка с асистанс “Помощ при пътуване”с покритие 10 000 евро ; 13. Придружител от агенция “СПАЦИЯ ТУР” - преводач, организатор и координатор на програмата В ПАКЕТНАТА ЦЕНА НЕ СЕ ВКЛЮЧВА: Летищни такси за международните полети /около 310 евро към август 2011 г. / Забележки: 1. Доплащане при желание за единична стая: 1500 евро за целия тур А + Б + В 850 евро само за Кения /А/ 1200 евро - Кения и Танзания / А + Б/ 2. Деца между 2 и 12 ненавършени години заплащат 65 % от стойността на пакета за възрастен, като получават допълнително легло в стаята на родителите. Часови разлики: Часовото време в Кения и Танзания съвпада със зимното часово време е с един час назад спрямо българското /GMT+2/ . Данни за страните: РЕПУБЛИКА КЕНИЯ е провъзгласена през 1963 година след получаване на суверенитет от британската корона. Официални езици са английски и суахили. Населението възлизащо на 32 милиона се формира от 70 племена, които са подгрупи на три големи езиково – етнически групи – кушити, нилотики и банту. Площта на страната е 582 646 кв.км. Най – високият връх е връх Кения /5 199 м.н.в./. Президентска република и народно събрание с петгодишен мандат. Многопартийна система. Основният поминък на страната е свързан със селското стопанство: царевица, кафе, чай, ананас едър и дребен рогат добитък. Голямо значение има туризма, поради славата на Кения да е оазис за много африкански диви животни, живеещи в множеството национални паркове и в същото време заради луксозните хотелски структури, които правят сафаритата в Кения примамливи и за най – придирчивите вкусове. ОБЕДИНЕНА РЕПУБЛИКА ТАНЗАНИЯ е обявена през 1964 година след получаване на суверенитет от Великобритания. През 1964 година Занзибар се обединява с Танганайка и така се образува новата държава Танзания.Официални езици са английски и суахили. Населението възлизащо на близо 37 милиона се формира от 120 племенни групи. Площта на страната е 945 100 кв.км. Най – високият връх на Африка се намира на територията на Танзания - връх Килиманджаро /5 895 м.н.в./.Президентска република /специална конституция за Занзибар от 1985 година/, народно събрание, многопартийна система. Подобно на Кения освен земеделието, все по – голямо значение за формиране на БВП има също така и туризма, особено заради известността на националните паркове Серенгети и Нгоронгоро. Данни за климата: Кения е разделена почти наполовина от екватора, но поради обстоятелството, че точно там се намират високите плата над 2000 м.н.в., където основно е и нашия тур, няма да изпитате дискомфорт от очаквания екваториален климат, т.е. няма я горещата влага, характерна за ниските екваториални височини, нито пък свръхвисоки температури. По-голяма част от програмата преминава в южното полукълбо.По отношение на сезоните, Кения е подходяща за посещение и наблюдение на дивите животни целогодишно. Температурите рядко надвишават 35 градуса по Целзий и много рядко достигат долната граница от 10 градуса по Целзий. Танзания е разположена в южното полукълбо под Кения и екватора. Климатът в по–голямата част от страната, особено на по-високите места е приятен целогодишно. Санитарен режим: Задължително е да се взимат профилактично таблетки против малария. При взимане на тези таблетки /обикновено на седмица по 1 таблетка/ не съществува никакъв санитарен риск. Най-ефективни са таблетките Mephloquine и негови търговски варианти. Те не се продават на територията на България, затова след пристигане в Кения се организира тяхното закупуване и трябва да се взимат редовно. За организацията и информацията относно приемането на противомаларийните таблетки се грижи придружителя от страна на фирмата.Преди тръгване туристите следва да си закупят и репеленти против комари / комарите са преносителите на маларийния плазмодий/ като Autan или Off. Не се изисква повече сертификат за жълта треска Местни валути: KSH /кенийски шилинг/: 100 KSH = приблизително на 1,5 usd. TSH /танзанийски шилинг/ делящ се на сто цента. Около 1000 шилинга се равняват на 1 щатски долар Джобните пари, които си носите могат да бъдат както в долари, така и в евро. При необходимост се сменят на място в обменните бюра на хотелските комплекси или в градовете. ЗАБЕЛЕЖКИ: 1. В срок не по-късно от 7 дни преди пътуването се предоставя в писмен вид полезна информация, касаеща всякакви практически детайли относно пътуването; 2. Отпадане на пътуването може да настъпи само в случаите на форсмажорни обстоятелства или на неформирала се достатъчна бройка плащащи участници; В такъв случай туроператорът връща в пълен размер внесения депозит-капаро, независимо дали е направил или не разходи по пътуването. 3. При възникнали пречки от обективен характер и независещи пряко нито от туроператора, нито от клиента,както преди, така и по време на пътуването, могат да възникнат промени в обявената програма с оглед тяхното преодоляване и оптимизиране на програмата.Туроператорът с тези си действия се стреми да постигне максимален ефект съобразно целите на пътуването и поетите ангажименти. 4. Застраховка „Отговорност на Туроператора”. Туроператорът има застрахователен договор-полица No 1210013150000286993/ 15.08.2012 г. по смисъла на чл.42 от Закона за туризма със застрахователна компания “Армеец”, който покрива отговорността му за причинени вреди вследствие на неразплащане със своите контрагенти, при неплатежоспособност и несъстоятелност, и по силата на който застрахователят възстановява платените от Клиента суми по Договора преди започване на пътуването или разликата в случаите, когато по време на пътуването са предоставени само част от услугите, уговорени в Договора, и разходите, свързани с връщането на Клиента до началния пункт на пътуването. Застрахователният Договор е сключен за срок от 16 август 2012 до 15 август 2013 за лимит на отговорност в размер на 500 000 лева при застрахователна премия в размер на 3 300 лева и следва съгласно Закона да бъде продължен един месец преди изтичането му. Договорът и придружаващите го сертификати са на разположение на Клиента. В случай, че Туроператорът не му го представи при поискване по което и да е време от периода, преди пътуването, Клиентът може да се откаже от това пътуване, без никакви последствия за него. 5. При съставяне на офертата са използвани и снимки от Интернет НЕОБХОДИМИ ДОКУМЕНТИ 1. Валиден паспорт /за всички/ и едно фотокопие на страницата със снимката. 2. Формуляр “Набор Данни” /за всички/. 3. Нотариално заверено родителско разрешение, преведено и легализирано на английски език /за непълнолетни, пътуващи сами или само с единия родител/. Фирма “Спация тур”, която е и легално бюро за преводи и легализация може да ви извърши услугата по превод и легализиране срещу преференциална такса. 4. Капаро-депозит – 2500 евро /или 5 000 лева/, които се внасят при записване. Останалата част от сумата се плаща преди пътуването, но не по късно от 20 работни дни. Плащанията могат да се извършат по касов или по банков път в евро или в български левове в зависимост от предпочитанията на клиентите.При отказ направен в срок до 2 месеца преди пътуването се връща внесения депозит без неустойки за потребителя.При отказ от екскурзията в срок по-малък от два месеца преди датата на заминаване се удържат 50 % от размера на капарото. При отказ в периода между 1 месец и 15 дни преди датата на заминаване се удържат 100 % от размера на капарото. При отказ по- малко от 14 дни преди заминаването се удържат 50 % от размера на цената на екскурзията. С оглед избягване на неустойки, отказалото се лице може да намери друго на негово място, което да споделя същия интерес към програмата. Дата на последна модификация на офертата: 20 септември 2010 Дата на съставяне на офертата: 05 септември 2006 г. ОБЩИ УСЛОВИЯ Дати на заминаване: 15.11.2013 г. 20.04.2014 г. 15.11.2014 г. Дата на последна модификация на офертата: 24.09.2012 г.


text: Русия Ако търсите подходящо място за почивка в Европа, тогава Русия е страната, която трябва да посетите, защото тя предлага за всекиго по нещо. Agoda.com предлага най-добрите цени на хотели в Русия, с повече от 6252 хотела готови да бъдат резервирани чрез защитения ни онлайн формуляр за резервации. Със своите 86 различни региона, страната предлага на посетителите си голямо разнообразие не само от красиви пейзажи, но и вълнуваща култура и начин на живот. Каквото и да правите, Москва, Санкт Петербург, Сочи са невероятни места за туризъм. Agoda.com предлага широка гама от неустоими оферти за резервация на хотели. Търсете на най-ниските цени за онлайн резервации сред нашите многобройни хотелски оферти без никакви ограничения.


text: Развитие и метод от възникването на историята на изкуството до наши дни. История на изкуството в България. Книжнината, достигнала до нас от античността, съдържа съждения на древните философи за изкуството, които имат предимно естетически характер. Най-дълговечни и най-значими са завещаните ни от Платон и Аристотел размисли. В книгите на римския архитект Витрувий срещаме освен общите разсъждения, някои конкретни професионални съвети, но и нещо повече - поглед към развитието и известни оценки. И затова приемаме този автор за най-стария от предтечите на нашата научна дисциплина. Но трябва да отбележим, че през елинизма се поставя началото и на биографичен подход. Плиний Стари споменава, че Дурис от Самос и Ксенократ от Сикион, живели през III-II в. пр.н.е., са първите биографи на най-прочутите гръцки художници и скулптори - Апелес, Мелантий, Асклепиодор, Фидий, Поликлет, Мирон, Лизип. Средновековието наред с пребогатото си изкуство ни е оставило редица трактати и практически ръководства, но не и историческа ретроспекция върху изкуството. Едва с настъпването на по-нови времена, с ускорението на промените във водещия град на Ранния ренесанс Флоренция за първи път се формулира идеята за постъпателното развитие, за прогреса в изкуството. Дължим я на златаря и скулптора Лоренцо Гиберти, който в началото на XV в. спечелва конкурса за изработването на прочутите Райски врати на баптистерия на катедралата “Санта Мария дел Фиоре” във Флоренция. Камбанарията на тази черква е издигната по проекта и под надзора на самия Джото почти век по-рано. Характерното за художествения климат тогава е, че за пръв път в историята на Европа се застъпват едно след друго поколения, които при раждането си заварват една художествена среда, в която с течение на времето установяват редица решителни изменения. Тази теория за прогреса е, разбира се, оптимистична, защото изкуството е въвлечено в руслото на всестранни промени - олитически, икономически, мирогледни и т.н. Още съвременниците на Джото ди Бондоне (1266-7 или 1276-7 - 1337) определят маниера грека като живопис, характеризираща ярките влияния на византийския, източнохристиянски стил. По-късно се появява маниера тедеска с отликите на готическия стил. На чувството за стилови измерения и на влияния отвън съответства и разпознаването на начините на работа на отделни майстори и на цели ателиета и школи. При това положение не е чудно, че в центъра на вниманието с течение на времето попадат художниците, освободили се от цеховата занаятчийска система и намерили нови покровители сред аристокрацията. Биографичния подход става основен в книжнината за изкуството. Той се утвърждава вече като общ метод през XVI в., когато прочутият златар Бенвенуто Челини пише биографията си, а животописецът Джорджо Вазари издава служещите и до днес като важен извор на познания „Биографии на най-прочутите живописци, скулптори и архитекти...”. Трудът на Вазари обхваща периода от XIII в., от Чимабуе, до маниеризма през XVI в. В началото на XVII в. такива съчинения за изкуството в Нидерландия и страните на север от Алпите създават Карел ван Мандер, а след него Йоахим фон Зандрарат и Арнолд Хоубракен. Двама френски критици, свързани с основаната в Париж по времето на Людовик XIV Академия на изящните изкуства – Андре Фелибиен и Роже дьо Пил, се ангажират в оценката на изкуството на Рембранд и в спора между рубенсистите и пусенистите, които имат сериозно значение за формулирането на оценъчните критерии. Междувременно колекционерското дело сериозно напредва и в епохата на Просвещението в Европа (XVIII в.) се проявява необходимостта от научна систематизация, хронологична периодизация и естетико-художествена оценка на събраните материали. Вече спорадично на различни езици се употребява и един нов термин – история на изкуството. Той се съдържа и в заглавието на прочутата книга на Йохан Йоахим Винкелман „История на изкуството на древността”. Годината, в която тя се появява за първи път – 1763, се смята за рождена дата на новата научна дисциплина. Още веднага историците на изкуството започват да използват теоретическите постижения на редица италиански мислители, които не са историци в точния смисъл на думата – от архитектурния теоретик „Трактат за живописта” (1435), през различните писания на Леонардо, Галилей, Джордано Бруно, Патрици и др. През XVIII в. Джамбатиста Вико формулира понятието култура като единство на формите на интелектуалния и обществения живот, присъщи на определена страна и епоха. Неговите идеи са доразвити от Йохан Готфрид Хердер, който защитава културното равноправие на отделни периоди от историята и на хората от всички краища на света. Докато Винкелман възприема силата на класическия идеал, а наред с това успява да предвиди някои липсващи звена в развитието на древногръцкото изкуство (въпреки че му се е случвало да счита погрешно римски копия за гръцки оригинали), второто поколение на европейските историци на изкуството живее през епохата на Романтизма и полага твърде много грижи за издирването и запазването на паметниците на културата от времето на романтиката и на готиката. Тяхната работа и ентусиазъм увличат множество учители и други представители на интелигенцията, които като краеведи събират паметници и документи за миналото на своите селища и околностите им. Историята на изкуството придобива все по-широка популярност. След отпечатването на монументалната шесттомна „История на изкуството въз основа на паметниците” (1811-1823) от Жан Батист Луи Жорж Серу д’Аженкур излизат редица издания, посветени на италианското изкуство. Сред техните автори е и младият Стендал. Историята на изкуството трайно се съюзява в своите усилия и с реставрационно-консервационното дело, чийто първомайстор във Франция е Йожен Виоле льо Дюк. Той е автор и на очерк за историята на руското изкуство. Голям принос за музейното дело има италианецът Джовани Морели (използващ псевдонима Иван Лермолиев), Разработил метода, носещ неговото име, за установяване на авторството на дадени творби въз основа начина на изобразяване на определени детайли от човешката фигура (пръсти, ушни миди и др.). Ако в средата на XIX в. историята на изкуството заема постепенно най-представително място сред всички исторически науки, това несъмнено се дължи на швейцарския учен Якоб Буркхард, чието най-прочуто изследване „Културата на Ренесанса в Италия” е преведено и издадено на десетки езици в света. Неговото дело дава подтик за оформяне на обобщения за цели периоди и за сравнение между тях, за създаване на отделни монографии за най-големите живописци, скулптори и архитекти. Така във Франция Йожен Фроматен написва „Старите майстори”. Бернард Бернсон, един от първите американски историци на изкуството, се занимава с ранния и Италиански ренесанс („Живописците на Италианското възраждане”). Многотомни издания на Корнелис Хофстеде де Гроот и на Макс Фридлендер (първото 10, второто 14 тома) дават ясна научна представа за холандската и предшестващата я стара нидерландска живопис. Благодарение на немския учен Едуард Колоф и на френския историк на изкуството и критик Торе, изкуството на Рембранд и на Вермеер ван Делфт получава най-висока, трайна и до днес заслужена оценка. Теоретическата насока, започната от Буркхард, също се разработва усилено. Сънародникът на изследователя на Италианския ренесанс Хайнрих Вьолфлин разширява интересите си и към епохата на барока, наскоро реабилитирана, което в резултат дава и сравнението на двата исторически стила и прочутия труд „Основни понятия на историята на изкуството”, наскоро преведен на български. Пак през втората половина на XIX в. И в началото на XX в. Германският учен и един от поредните директори на прочутия Щеделов институт във Франкфурт на Майн Хенри Тоде публикува две книги, посветени на Франциск Асизки и началото на изкуството на Ренесанса (1885) и на Микеланджело и края на Ренесанса (1902). От голямо значение е дейността на две и дори на три поколения от т.нар. Виенска школа в историята на изкуството начело с Алоис Ригъл, учен с голяма ерудиция и блестяща находчивост, който въвежда понятието творческа воля и с това се отдалечава от детерминизма на хегелианството. В известния си труд „Късноримското художествено производство” Ригъл доказва, че периодите на политически и икономически упадък не са непременно време на упадък и в изкуството. Друг важен представител на тази школа е Йозеф Стриговски, който проучва влиянията на Изтока върху европейското изкуство от различните периоди, а също така и на т.нар. зверинен стил. Особено голям и важен е приносът на още един представител на същата школа, чеха Макс Дворжак, предшественик на Ригъл на университетската катедра. Но докато последният въпреки противопоставянето си на Вьолфлин и на позитивсткия детерминизъм на друг голям теоретик – Готфрид Земпер, архитект на Дрезденската галерия (завършена в 1854 г.), все още признава значителната автономност на изкуството, то Дворжак свързва явленията от историята на изкуството с обществените промени, след като осъзнава в необходимата степен съответните разграничения. Едно от неговите най-значителни изследвания е посветено на Средновековието „Идеализъм и натурализъм в готическата скулптура и живопис” (1918). Още по-известният му труд „Историята на изкуството като история на духа” (1924) представя мирогледа на Дворжак като изследовател, който по убедителен начин умее да свърже точния формален анализ с дълбоката интерпретация на съдържанието. Мястото на Макс Дворжак в развитието на историята на изкуството е особено съществено, тъй като наред с пренасянето на терминологията от областта на историята на изкуството в други области на хуманитарните науки той създава школа от ученици, които стават основни фигури в историко-художествените школи на Австрия, Чехия, Полша и т.н. Руската история на изкуството в лицето на Ф.И.Буслаев, Н.П. Кондаков и мнозина техни ученици и последователи, като Д.В. Айналов и др., успява да разработи редица практически, изследователски, а и теоретически проблеми, като хвърля светлина върху поредните периоди от развитието на руското изкуство и на свързаното с него византийско и източнохристиянско изкуство. С взаимодействията между българското и руското изкуство са свързани много от изследванията на съветския учен Д.С. Лихачов. Като изхождат от онаследения от миналото опит, съветските учени начело с М.В. Алпатов, В.Н. Лазарев и др. са между най-авторитетните историци на изкуството на XX в. За развитието на съвременната американска история на изкуството значителен принос има един от най-големите историци на изкуството – Ервин Панофски, образовал се, живял и работил в Германия, свързан с хамбургската школа на Аби Варбург, с културолога Ернст Касирер и емигрирал пред заплахата на хитлеризма и започнал да пише на английски. Традиционно водещи школи в историята на изкуството са френската и италианската, а от германоезичните – тези на Австрия, Германия, които продължават да използват, макар и като преоценяват някои положения, богатия опит от миналото. Много здрави позиции имат и изкуствоведите на Великобритания, а и тези на Белгия и Холандия, които са имали щастието и задължението да разработят своите национални проблеми до най-малките подробности, въпреки че дълго време общата стара нидерландска школа, разделена от XVI в. На фламандска и на голандска, е изследвана и от други учени. Не остава назад и испанската школа. В славянските страни голям е авторитетът на полската школа с учени като Мигал Валицки, Юлиуш Стажински, Ян Бялостоцки, на чешката – с Мисливец и Антонин Матейчек, на югославската – със Светозар Радойчич, Деян Медакович, Лазар Трифунович. Авторитетни са и някои румънски историци, като академик Джорде Опреску и Василие Дръгуц, гръцки като Манолис Хадзидакис и др. През изминалите два века методологията на историята на изкуството непрекъснато се обогатява. Още Винкелман преодолява биографичния метод, като въвежда систематика и периодизация и с това се получава по-вярно и точно чувство за историческа перспектива. В началото на XIX в. Учените от второто поколение разширяват теорията на изкуството с широката и особено благодарна проблематика на Западното средновековие и с това създават предпоставки за събуждане на всеобщ интерес и към Източното средновековие – Византия, България, Сърбия, Гърция, цялото източно християнско изкуство в Европа, Азия и Африка. Във връзка с тези процеси през втората половина на XIX в. И в началото на XX в. Иконографските изследвания неимоверно се разрастват. Иконографията е наука за образите, а не за иконите, както може да се помисли („ейконос” на старогръцки означава точно „образ”). Тя е помощна наука за историята на изкуството и тесния смисъл на термина се занимава с дешифрирането на атрибутите, със смисъла и участниците на сцените и в християнското изкуство, което всъщност може да се счита за илюстрация на Библията (Новия и Стария завет) и на редица популярни през Средновековието текстове с религиозен характер (химни, псалми, поучения и др.). Предмет на иконографски изследвания са и някои апокрифи, неосветени от църквата, неканонизирани, но въпреки всичко възприети като теми. Някои исторически повествования и творби със светски характер също проучват в иконографски аспекти. Днес иконографията има по-широко значение в смисъл на репертоар от образи и тяхното значение както за изкуството, изхождащо от митологиите, така и за явления от по-ново време. Описателността на иконографския метод отдавна е преодоляна от новото изискване за оценъчни съждения на художествените явления. В съвременното изкуствознание и по-точно в историята на изкуството все по-широко се налага методът на иконологията, който е ориентиран към изследването на художествените явления и конкретните творби и в най-дълбокия възможен културно-исторически контекст. Извършва се задълбочаване на някои положения, на които Макс Дворжак пръв обръща специално внимание. Малко по-късно към тях се насочва и Ернст Касирер от по-различни, неокантиански позиции, като развива теорията за символните форми. Главното достойнство на съвременната иконология (за първи път тази дума се среща като заглавие на книгата на Чезаре Рипа, издадена на два пъти, през 1593 г. И 1603 г., за ползване от художниците като подръчник за значението на определени сцени от християнското изкуство и античната митология) е в подчетраването на приемствеността на културата и изкуството, а главният недостатък, че тя не може да се съотнесе към други културни кръгове дори в рамките на цялостната средиземноморска цивилизация и опитите за нейното универсализиране обикновено се оказват несполучливи, погрешни. Историята на изкуството на България води своето начало от пътуванията на Феликс Каниц (той описва например Мадарския конник) и от откритията на археолози и историци (Шкорпил, Иречек), а като отделна наука се преподава в Художественото училище от проф. Антон Митов (1862-1930), който разполага с около 20 000 диапозитива с най-известни творби от европейското и световното изкуство. Акад. Андрей Протич е първият българин, завършил тази специалност в Лайпциг през 1901 г. Автор е на „Петдесет години българско изкуство” в два тома (1933,1934) и на редица изследвания и статии върху общи и частни проблеми, издавани у нас и в чужбина (Англия, Германия). Изследователят на Българското възраждане Никола Мавродинов (1904-1958) е проницателен критик, блестящ есеист и голям ерудит в областта на историята на изкуството. Той е поставил и решил много важни проблеми, обхващащи времето от създаването на българската държава до XX в. Автор е на „Новото българско изкуство” (1946) и на „Старобългарско изкуство XI-XIII в.” (1959). Наред с археологията с историята на изкуството се занимава и акд. Кръстю Миятев (1892-1966). Значителни заслуги за установяването на художественото минало по нашите земи има историкът на изкуството живописецът Асен Василев (1900-1981). През последните четири десетилетия все повече наши историци и теоретици на изкуството насочват интересите си в различни обширни области – от разкриването на историческото минало от най-древни времена до Възраждането и до проблемите на последните сто години, особено на изкуството на съвременна България.


text: Какво трябва да знаете при избора на нова подстрижка Да избереш подходяща подстрижка не е чак толкова проста задача - тя трябва да съответства на типа лице, структурата на косата, стила на живот, вашите представи за модна прическа. При това, трябва да можете да я поддържате и вкъщи самостоятелно толкова бързо, колкото ви е необходимо. Можете да изберете няколко фотографии с прически, които бихте желали да имате и да се посъветвате с фризьора какво би Ви отивало. Освен това, обезателно го попитайте дали избраната подстрижка ще отива на вашия тип коса. Даже най-страхотната подстрижка след два дни ще изглежда ужасно, ако не съумеете правилно да се грижите за нея. Обсъдете с фризьора какви средства са необходими, за да се грижите за прическата. Ако това не ви е по силите, изберете по лека за поддържане прическа. Много е важно как се възприемате. Научете се да имате предвид особеностите на своята коса и по-малко се влияйте от другите. Никога не питайте прекалено често и прекалено много хора дали харесват вашата прическа или не. Най важното е вие самите да се чуствате комфортно с новия си вид. Гледайте на положението реалистично. От тънката коса няма да се получи буйна грива, а от естествените къдрици няма да се получи права гладка коса. Приемете се такива, каквито сте. Научете се внимателно да се гледате отстрани. Анализирайте вашата коса добре. За жените с гъста коса не всички прически биха били подходящи. Много жени пък имат прекалено тънка коса -за тях е важно да изберат “обемни” подстрижки. Обем се създава с филирани кичури, тъй като космите с различна дължина се “поддържат” един друг. Също така, спортните прически най-добре изглеждат на спортни жени. Ако косата ви е природно чуплива, можете да изберете прически със всякаква дължина. Тук е много важно да се отчита направлението на растеж на косата. Къдравата коса е важно да се стриже по направлението на растежа и да се филира с ножици. Ако имате непослушна коса, изберете по-дълга прическа. Късата коса трябва да се подстригва на 4-6 седмици иначе и най-красивата прическа ще развали вида си. За това време косата израства примерно с 1-2 см и краищата и стават много тънки. За идеално се счита овалното лице. Затова и всички останали форми лица с помощта на прическата се стараят да се приближат към формата на овалното. Но “чисто” овалното лице, както и “чисто” правоъгълното в природата се срещат изключително рядко. По-често биват смесени типове. Затова, определяйки формата на своето лице се отклонете от частността. Постарайте се приблизително да разберете към коя форма вашето лице е най-близо. Тук ние ще разгледаме пет основни типа лица: овално, триъгълно, квадратно, правоъгълно и кръгло. На овалното лице отиват практически почти всички типове прически. При триъгълно лице най-добре е да се избере такава прическа, на която най-широката част се разполага по линията на средата или меката част на ухото. С дълъг прав или асиметричен бретон до веждите. С къдрици на темето. Тупиране. За да не се подчертават широките скули, не избирайте къси бретони и не зачесвайте страничните кичури гладко назад. На квадратно лице най-много ще отиват асиметрични подстрижки и прически. Вълнисти, чупливи коси. Път на косата. Полуоткрити уши. Тупиране на тила и отстрани. За да не се подчертава обемната брадичка не правете дълъг и гъст бретон, откажете се от симетричните прически и откривайте лицето напълно. При правоъгълно лице избирайте прически, закриващи ушите. Прически със спускащи се покрай ушите къдрици. С прав или гъст бретон до веждите. По-добре се откажете от прави дълги коси, прически с вертикални линии тъй като те визуално удължават лицето. При кръгло лице се препоръчва, контурът на която се разширява от върха та ушите. Скосен бретон. Диагонален път. Асиметричен силует. Откажете се от прически с кръгъл контур, повтарящ формата на лицето, от гладко сресаните от лицето коси, от прав път. И още няколко съвета: Ако имате дълъг нос, направете дълъг пищен бретон. Пищна прическа. Тупиране, конска опашка. Не правете гладки косите. Ако имате малък нос, направете прическа с дребни къдрици. Откажете се от бретон и големи къдрици. Ако имате дълга шия, закрийте я с коса. Ако имате къс врат, открийте го. Отзад направете триъгълна форма. Ако имате големи уши, покрийте ги наполовина с коса. Ако сте ниски на ръст, не правете пищни прически. Ако сте високи, едва увеличете главата с немного пищна прическа.